Μάργκαρετ Κορτ

Η Μάργκαρετ Κορτ, το γένος Σμιθ (αγγλ. Margaret Court ή Margaret Smith Court, γενν. 16 Ιουλίου 1942), είναι Αυστραλή πρώην επαγγελματίας τενίστρια. Θεωρείται ως μία από τις μεγαλύτερες παίκτριες αντισφαίρισης όλων των εποχών παγκόσμια, έχοντας κερδίσει 24 τίτλους στο απλό στα 4 κορυφαία τουρνουά (Grand Slam), 19 τίτλους στο διπλό και 21 στο μικτό διπλό, πάντοτε σε Grand Slam. Το σύνολο των 64 τίτλων σε Grand Slam τουρνουά παραμένει το κορυφαίο που έχει επιτύχει παίκτης ή παίκτρια του τένις στην ιστορία καθιστώντας την την πιο επιτυχημένη του αθλήματος. Το 2024 η Διεθνής Ένωση Αθλητικού Τύπου (AIPS) την ψήφισε ως μια από τις 100 καλύτερες αθλήτριες όλων των σπορ των τελευταίων 100 χρόνων.

 Βιογραφία 

Πρώτα χρόνια
Η Μάργκαρετ Κορτ-Σμιθ γεννήθηκε στην πόλη Όλμπουρι της Νέας Νότιας Ουαλίας και ήταν το νεαρότερο από τα τέσσερα τέκνα του Λώρενς Σμιθ και της Κάθριν, το γένος Μπώφορτ, που απέκτησαν δύο αγόρια και δύο κορίτσια. Ως έφηβη πήγε στη Μελβούρνη για να αναπτύξει την καριέρα της στο τένις. Γεννήθηκε αριστερόχειρας, αλλά πείσθηκε να αλλάξει χέρι και σταδιοδρόμησε ως δεξιόχειρας, αρχίζοντας να παίζει τένις από την ηλικία των οκτώ ετών. Ως ενήλικη  είχε ύψος 1,75 μέτρο.

Καριέρα
Το 1960, σε ηλικία μόλις 17 ετών, κέρδισε τον πρώτο από τους επτά συνεχόμενους τίτλους στο μονό στο Αυστραλιανό Όπεν τα πρώτα τέσσερα χρόνια από το 1960 έως το 1963. Στην εποχή του γενικευμένου επαγγελματισμού (Open Era), νίκησε την Μπίλυ Τζιν Κινγκ για πρώτη φορά, συχνή αντίπαλό της σε μεγάλα τουρνουά. Η Κορτ κατέκτησε επίσης τον αυστραλιανό τίτλο του διπλού οκτώ φορές, το 1961, το 1962, το 1963, το 1971, 1969, 1969, 1973. 

Το 1967 παντρεύτηκε τον Μπάρι Κορτ, γιο και αδελφό κυβερνητών της Δυτικής Αυστραλίας, και απέκτησαν μαζί τέσσερα τέκνα. Η Κορτ κατέκτησε τρία τουρνουά Grand Slam στο απλό όντας ήδη μητέρα, κάτι που έχει επιτύχει μόνο μία άλλη τενίστρια στην εποχή του επαγγελματισμού, η Κιμ Κλέιστερς. Διέκοψε την καριέρα της τρεις φορές, την πρώτη φορά για να παντρευτεί το 1967 και το 1972 και το 1974 για να γεννήσει τα δύο της παιδιά. 

Το 1970 έγινε η δεύτερη γυναίκα στην ιστορία (μετά τη Μορίν Κόνολι) που κέρδισε στο απλό και τα τέσσερα αυτά τουρνουά το ίδιο έτος. Το ποσοστό νικών της σε όλη τη σταδιοδρομία της πάνω σε όλα τα είδη επιφανειών (σκληρές, χώμα, χόρτο) είναι 91,7 %, το υψηλότερο όλων των εποχών σύμφωνα με τον ιστότοπο Sporteology. Το ίδιο ισχύει και για το ποσοστό της στο απλό για την εποχή του γενικευμένου επαγγελματισμού, 91,0 % (608 νίκες και 60 ήττες), ή, αν περιορισθούμε ακόμα περισσότερο, και για το ποσοστό νικών σε τελικούς Grand Slam στο απλό της Open Era: 91,7 % (11 νίκες και 1 ήττα). Αναλυτικότερα, το ποσοστό νικών της σε όλους τους αγώνες στο απλό σε κάθε τουρνουά είναι: 95,2 % (60-3) στο Αυστραλιανό Όπεν, 89,8 % (44-5) στο Ρολάν Γκαρός, 89,7 % (52-6) στο Αμερικανικό Όπεν και το χαμηλότερο, 85,0 % (51-9), στο Γουίμπλεντον. Κανένας άλλος τενίστας, άνδρας ή γυναίκα, δεν έχει κερδίσει στο απλό περισσότερες φορές το κορυφαίο τουρνουά της πατρίδας της, το Αυστραλιανό Όπεν, από την Κορτ, η οποία το έχει πέτυχε 11 φορές. Αλλά και καμιά γυναίκα δεν έχει κερδίσει 11 φορές κάποιο άλλο από τα 4 Grand Slam τουρνουά μέχρι σήμερα. Οι έντεκα κατακτήσεις σε ένα μόνο Grand Slam αποτελούσε ρεκόρ και στους άντρες έως το 2019. Τη χρονιά εκείνη ο Ραφαέλ Ναδάλ κατέκτησε το Ρολάν Γκαρός για δωδέκατη φορά. Αποχώρησε οριστικά το 1976, την πρώτη πλήρη χρονιά στην πίστα χωρίς σημαντικό τίτλο από το 1960. Ο πιο αξιομνημόνευτος αγώνας καριέρας της ήταν ο τελικός του Γουίμπλεντον του 1970, όταν επικράτησε την Μπίλυ Τζιν Κινγκ με 14-12, 11-9 στο μεγαλύτερο σε διάρκεια παιχνίδι που έχει καταγραφεί πριν από την εισαγωγή του τάι μπρέικ.

Μετά την αποχώρηση
Προς τιμή της το 2003 δόθηκε το όνομά της σε γήπεδο πολλαπλών χρήσεων (και αντισφαιρίσεως) στη Μελβούρνη (Margaret Court Arena).

Παρά τα κορυφαία επιτεύγματά της, η Κορτ ήταν, με τα δικά της λόγια, «μια ανώνυμη πρωταθλήτρια» μη χαίροντας της αντίστοιχης αναγνώρισή της, πρωτίστως στην πατρίδα της.

Παρά το ότι η Κορτ μεγάλωσε ως Ρωμαιοκαθολική, κατά τη δεκαετία του 1970 συνδέθηκε στενά με τον Πεντηκοστιανισμό και σήμερα είναι πάστορας των Πεντηκοστιανών στο Περθ.

Παραπομπές

 Εξωτερικοί σύνδεσμοι 

 Η Μάργκαρετ Κορτ-Σμιθ στο International Tennis Hall of Fame
 Η Μάργκαρετ Κορτ  στο Φεντ Καπ
 Η Μάργκαρετ Κορτ στο Tennis Australia (την Ομοσπονδία Αντισφαιρίσεως της Αυστραλίας)
 She's Game: Women Making Australian Sporting History - Margaret Court
 Η Αιδεσιμωτάτη Μάργκαρετ Κορτ στο Victory Life Centre

Κατηγορία:Αυστραλές αθλήτριες της αντισφαίρισης
Κατηγορία:Νικητές του Αμερικανικού Όπεν
Κατηγορία:Νικητές Αυστραλιανού Όπεν (αντισφαίριση)
Κατηγορία:Νικητές Γαλλικού Όπεν
Κατηγορία:Νικητές του Γουίμπλεντον
Κατηγορία:Κάτοχοι παγκόσμιων ρεκόρ σε αθλήματα